b'\n_START_ARTICLE_\nAvesta\n_START_PARAGRAPH_\nAvesta\xc2\xa0\xe2\x80\x93 \xc5\xa1vent\xc5\xb3 zoroastrizmo tekst\xc5\xb3 rinkinys, para\xc5\xa1ytas liturgine Avestos kalba. Avestai priskiriami ir jos komentarai (zendai), para\xc5\xa1yti vidurine pers\xc5\xb3 kalba (pehlevi).\n_START_SECTION_\nEtimologija\n_START_PARAGRAPH_\n\xc5\xbdod\xc5\xbeio Avesta kilm\xc4\x97 neai\xc5\xa1ki, bet manoma, kad jis gal\xc4\x97jo kilti i\xc5\xa1 vidurin\xc4\x97s pers\xc5\xb3 kalbos \xc5\xbeod\xc5\xbeio abest\xc4\x81g \xe2\x80\x9egarbinti\xe2\x80\x9c.\n_START_SECTION_\nTekst\xc5\xb3 am\xc5\xbeius\n_START_PARAGRAPH_\nAvestos tekstai buvo sulyginti ir sur\xc5\xab\xc5\xa1iuoti per kelis \xc5\xa1imtus met\xc5\xb3. Svarbiausia dalis, Gatos yra himnai. Manoma, kad juos suk\xc5\xabr\xc4\x97 pats Zaratustra. Jie lingvisti\xc5\xa1kai datuojami 1000 m. pr. m. e. Jasnos liturginiai tekstai, kuriems priklauso Gatos, i\xc5\xa1 dalies para\xc5\xa1ytos sen\xc4\x85ja, i\xc5\xa1 dalies nauj\xc4\x85ja Avestos kalba. Seniausios dalys gali b\xc5\xabti senesn\xc4\x97s u\xc5\xbe Gatas, bet v\xc4\x97liau pritaikytos prie zoroastrizmo mokymo. \xc4\xaevair\xc5\xabs Ja\xc5\xa1tai yra nauj\xc4\x85ja Avestos kalba ir datuojami Achemenid\xc5\xb3 imperijai (559\xe2\x80\x93330 m. pr. m. e.). Visperadas ir Vendidadas tikriausiai sukurti dar v\xc4\x97liau, bet tai neai\xc5\xa1ku.\n_START_SECTION_\nAnkstyvasis tekst\xc5\xb3 perdavimas\n_START_PARAGRAPH_\n\xc4\xaevair\xc5\xabs tekstai prie\xc5\xa1 u\xc5\xbera\xc5\xa1ant buvo perduodami \xc5\xbeod\xc5\xbeiu. Arda Viraf knyga, sudaryta III ar IV a. pr. m. e., teigia, kad Gatos ir kiti \xc4\xaf Avest\xc4\x85 \xc4\xaftraukti tekstai buvo Achemenid\xc5\xb3 karali\xc5\xb3 r\xc5\xabm\xc5\xb3 bibliotekoje. Pagal Arda Viraf 1.4-7 ir Denkard\xc4\x85 3.420 r\xc5\xabm\xc5\xb3 biblioteka sudeg\xc4\x97 per Aleksandro Did\xc5\xbeiojo kari\xc5\xb3 sukelt\xc4\x85 gaisr\xc4\x85. Ta\xc4\x8diau teiginio negalima patvirtinti, nes jei tekstai egzistavo, jie prarasti._NEWLINE_Ta\xc4\x8diau Rasmus Christian Rask teigia, kad Avestos tekstai yra didesnio literat\xc5\xabros k\xc5\xabrinio liku\xc4\x8diai, o Plinijus Vyresnysis savo Naturalis Historiae apra\xc5\xa1\xc4\x97 Hermip\xc4\x85 i\xc5\xa1 Smyrnos, kuris \xe2\x80\x9einterpretavo du milijonus Zaratustros eili\xc5\xb3\xe2\x80\x9c III a. pr. m. e. Peter Clark knygoje Zoroastrianism. An Introduction to an Ancient Faith (1998, Brighton) teigia, kad Gatai ir Jasnos tekstai neb\xc5\xabt\xc5\xb3 i\xc5\xa1laik\xc4\x99 senos kalbos bruo\xc5\xbe\xc5\xb3, jei b\xc5\xabt\xc5\xb3 perduodami tik \xc5\xbeod\xc5\xbeiu.\n_START_SECTION_\nV\xc4\x97lesn\xc4\x97 redakcija\n_START_PARAGRAPH_\nPagal D\xc4\x93nkard\xc4\x85, pusiau religin\xc4\xaf IX a. tekst\xc4\x85, karalius Volga\xc5\xa1as (manoma, kad tai part\xc5\xb3 karalius Vologasas IV (apie 147\xe2\x80\x93191 m. pr. m. e.) band\xc4\x97 surinkti ir sulyginti \xc5\xa1ventus tekstus. Darbo rezultatas, jei toks buvo, nei\xc5\xa1liko._NEWLINE_III a. Sasanid\xc5\xb3 imperatorius Arda\xc5\xa1iras I (vald\xc4\x97 226\xe2\x80\x93241\xc2\xa0m.) \xc4\xafsak\xc4\x97 auk\xc5\xa1tajam \xc5\xa1ventikui Tonsarui (ar Tansarui) surinkti \xc5\xa1ventuosius tekstus. Pagal D\xc4\x93nkard\xc4\x85 Tonsarui baigus darb\xc4\x85 buvo sudarytas 21 tomo, vadinam\xc5\xb3 naskais, padalint\xc5\xb3 \xc4\xaf 348 skyrius, rinkinys, kur\xc4\xaf sudar\xc4\x97 apie 3,5 milijono \xc5\xbeod\xc5\xbei\xc5\xb3. Paskutin\xc4\x97 redakcija buvo daroma valdant \xc5\xa0apurui II (vald\xc4\x97 309\xe2\x80\x93379\xc2\xa0m.)._NEWLINE_\xc5\xa0iuolaikin\xc4\x99 Avest\xc4\x85 sudaro tik liturgijoje naudoti tekstai, i\xc5\xa1lik\xc4\x99 \xc5\xa1ventik\xc5\xb3 atminty. Tad galima sakyti, kad dabartin\xc4\x97 Avesta yra \xe2\x80\x9emaldaknyg\xc4\x97\xe2\x80\x9c, o ne \xe2\x80\x9ebiblija\xe2\x80\x9c. 21 naskas buvo prarasti po Sasanid\xc5\xb3 imperijos \xc5\xbelugimo ir Islamo \xc4\xafsigal\xc4\x97jimo Persijoje.'